text: Приоритетите се превърнаха в една от основните ценности на живота ми. След като се механизираха в мен и станаха част от начина, по който живея, чувството за вина към някои хора (че не съм откликнала на тяхното време и по техниня начин, според техните очаквания…) напълно изчезна. Съвестта ми е спокойна, че за всяко взаимоотношение съм дала най-доброто от себе си. От къде зная, че съм дала най-доброто от себе си ли? От приоритета, който предварително съм избрала да следвам, предварително съм мислила върху него, сверявала съм го с други приоритети и резултатите, които те дават.
  Налагало се е да кажа на даден човек, че не мога да направя това, което той очаква от мен, защото неговият начин се конфронтира с моя приоритет. След още малко подробности по този предмет и той, и аз излизаме напълно свободни от разговора.
  Когато отделиш време да набележиш приоритетите си; когато си последователен да ги следваш – това е част от дисциплината на лидера.
  Днешната тема ми напомни за една чудесна книга, от която научих, че е по-важно да използвам пълноценно силните си страни и да работя върху слабите малко по малко, отколкото да се концентрирам върху слабите и да не успея да използвам силните. Казва се „Now, Discover Your Strengths“. Определено се уча последните години да го правя, и виждам резултат!
  Преди време бях направила едно упражнение – да си напиша силните и слабите страни, след което да се допитам до петима близки приятели, които да споделят какво виждат в мен /по 3 силни и слаби страни/. Беше много интересно:) Всичко това беше провокирано от тренингите в Менторинг клуб, които са ми помогнали много. В повечето случаи мисля, че съм използвала неосъзнато силните си страни. Към момента е много по-осъзнато. Ще трябва да помисля още в тази насока.
  Например – знам, че успявам добре да предразположа човека срещу мен. Днес използвах тази силна страна в бизнес срещите и разговорите, които имах, да бъдат на по-лично ниво. Резултатите са на лице:)
  Работя в екип с различни темпераменти и анализирайки сега виждам как вече прихващам от техните силни страни и се замислям за неща, над които преди не съм мислила.